De kommer ikke kun fra Danmark. De kommer også fra Tyskland, Schweiz, Finland, Norge, Sverige, Polen og sågar en enkelt fra staten Oregon i USA. 350 lystfiskere, der er bidt af en gal laks ligger lige nu klar i Tejn Havn på Bornholm, alle opsat på at bruge de næste fire dage på at fange den største laks, Østersøen kan præstere. Konkurrencen Trolling Master Bornholm 2017 begynder i dag, onsdag, klokken 12, og du kan følge fiskeriet og spændingen lige her på Salto. Hver aften vil der være opsamling på dagens begivenheder direkte fra Tejn Havn, hvor Peter Tanev er vært. Og på lørdag kåres så vinderen af den store konkurrence, som ikke bare kan rejse hjem med æren, men også en check på 85.000 kroner i præmiepenge. Udsendelserne begynder klokken 12 lige her på Salto. God fornøjelse.

Opsummering:
Salto sender i fire dage fra Nordeuropas største lystfiskerkonkurrence, Trolling Master Bornholm.